O‘zbekistondagi umumiy ovqatlanish korxonalari faoliyati vaqtincha to‘xtatildi

O‘zbekistondagi barcha umumiy ovqatlanish korxonalari faoliyati vaqtinchalik to‘xtatildi. Koronavirusning kirib kelishi va tarqalishi oldini olish yuzasidan chora-tadbirlar dasturini tayyorlash bo‘yicha respublika maxsus komissiyasi joriy yilning 19-mart kuni mamlakat hududidagi barcha umumiy ovqatlanish korxonalari faoliyatini vaqtincha to‘xtatish haqida qaror qabul qilgan edi.

DSQ matbuot xizmati xabariga ko‘ra, ushbu qarordan kelib chiqib Davlat soliq qo‘mitasiga Ichki ishlar vazirligi va Milliy gvardiya bilan birgalikda vaqtinchalik faoliyati to‘xtatilayotgan tadbirkorlik subyektlarini cheklovlarga amal qilishi ustidan nazorat o‘rnatish vazifasi topshirildi.
20—22-mart kunlari Davlat soliq qo‘mitasi tomonidan hamkor tashkilotlar bilan birga olib borilgan chora-tadbirlar natijasida respublikada mavjud 13 858 ta umumiy ovqatlanish korxonasi (yoki filiali) to‘liq qamrab olinib, ularning faoliyati vaqtincha to‘xtatilishi ta’minlandi.
Jumladan, Toshkent shahridagi mavjud 2644 ta, Samarqand viloyatida 2081 ta va Buxoro viloyatida 1187 ta umumiy ovqatlanish obyekti faoliyati vaqtincha to‘xtatildi. Bu respublika bo‘yicha eng yirik ko‘rsatkichlar.
Bu borada eng past ko‘rsatkich Sirdaryo, Navoiy va Jizzax viloyatlariga to‘g‘ri keldi. Sirdaryoda 387 ta, Navoiyda 465 ta hamda Jizzaxda 467 ta umumiy ovqatlanish obyekti faoliyati vaqtinchalik to‘xtatildi.
Ayni paytda tayyor ovqatlarni yetkazib berish xizmati ko‘rsatuvchi tadbirkorlik subyektlari faoliyatini davom ettirmoqda. Umumiy ovqatlanish korxonasi sifatida ro‘yxatdan o‘tgan barcha tadbirkorlik subyektlari ham mazkur xizmatni taqdim etishi mumkin.
Qo‘mitaning eslatishicha, talablarning bajarilmasligi qonuniy choralar ko‘rish va belgilangan tartibda javobgarlikka tortishga asos bo‘ladi.
Avvalroq IIV viloyatlararo postlar faoliyati vaqtincha qayta tiklanishini ma’lum qilgani, vodiyliklar respublikaning boshqa viloyatlariga Bo‘ka—Guliston yo‘li orqali borishlari mumkinligi, O‘zbekistonda 24-martdan boshlab dehqon bozorlaridan tashqari barcha bozorlarning faoliyati to‘xtatilishi, O‘zbekistonda koronavirus yuqtirganlardan mobil telefonlar olib qo‘yilishi, shuningdek, karantin sharoitida internet va telefon aloqasi uchun to‘lovlar kechiksa ham tarmoqdan uzib qo‘yilmasligi haqida xabarlar berilgan.